༈འབྲུག་པ་ཞེས་མཚན་ཆགས་པའི་རྒྱུ་མཚན་ནི།གྲུབ་ཐོབ་གླིང་ཆེན་རས་པ་དེ་ཉིད་ཀྱི་སློབ་མའི་མཐུ་བོ་རྗེ་བཙུན་སྙིང་རྗེའི་གཏེར་ཆེན་མངོན་སུམ་མིའི་ཤ་ཚུགས་སུ་བྱོན་པ།འགྲོ་བའི་མགོན་པོ་གཙང་པ་རྒྱ་རས་དཔོན་སློབ་རྩེ་བོ་ལ་རྩེར་བྱོན་སྐབས་གདན་ས་འདེབས་པའི་ས་གནས་གནམ་ཞེས་པ་དེར་འབྲུག་མ་བུ་དགུ་བབས་ནས་འདུག་པ་ནམ་མཁའ་ལ་འཕུར་ཞིང་འབྲུག་སྐད་ཆེན་པོ་ལན་གསུམ་གྲགས་པའི་རྟེན་འབྲེལ་ལ་རྟེན་ནས་གདན་སའི་མཚན་ལ་འབྲུག་ཏུ་བཏགས་ཤིང༌།ཕྱིས་ཆོས་བརྒྱུད་དང་དེ་འཛིན་གྱི་སྐྱེས་བུ་རིམ་བྱོན་རྣམས་ལའང་འབྲུག་པ་ཞེས་ཡོངས་སུ་གྲགས།དེ་ཡང་འགྲོ་མགོན་གཙང་པ་རྒྱ་རས་དེ་ཉིད་ལ་སློབ་མ་བསམ་གྱིས་མི་ཁྱབ་ཅིང་འབྲུག་དང་ར་ལུང་དུ་དུས་གཅིག་ལ་དགེ་འདུན་ཁྲི་ཕྲག་མང་པོ་ཚོགས་ཤིང་དེ་ཐམས་ཅད་ཀྱང་ཡང་དག་པའི་གདམས་ངག་མཐར་ཕྱིན་ནས་འཁོར་འགྱེད་ལན་གསུམ་དུ་གནང་བས།རབ་རྣམས་ནི་འཇའ་ལུས་བརྙེས་པས་སྟེང་ལྷ།འོག་ཀླུ།བར་མིའི་འཇིག་རྟེན་གཞན་དུ་ཕེབས།འབྲིང་རྣམས་ཨུ་རྒྱན།ཤམ་བྷ་ལ།སིངྒ་ལ།གསེར་གླིང༌།ཟངས་གླིང་སོགས་དང༌།མཐའ་མ་རྣམས་ཛ་ལནྡྷ་ར་ནས་རྒྱ་ནག་པོའི་མཐའ་ཚུན་ཆད་གང་བར་བྱས།དེ་དག་ལ་ནང་ཚན་དུ་ཕྱེ་ན།